
Монгол Улсын Их Хурал 2026 оны 7 дугаар сарын 2-ны өдөр Нийгмийн даатгалын сангаас олгох тэтгэврийн тухай хуульд нэмэлт, өөрчлөлт оруулах тухай хуулийг баталснаар олон давхаргат буюу  1/суурь тэтгэвэр, 2/тэтгэврийн даатгалын сангаас олгох тэтгэвэр, 3/хувийн нэмэлт тэтгэвэр гэсэн гурван давхаргат тэтгэврийн тогтолцоонд шилжих эрх зүйн үндэс бүрдсэн.  

Олон давхаргат тэтгэврийн тогтолцооны зорилго нь ахмад настны орлогыг зөвхөн нийгмийн даатгалын шимтгэлд суурилсан нэг эх үүсвэрээс хамааралтай бус харин төрөөс баталгаажуулах суурь орлого, нийгмийн даатгалын тэтгэвэр болон иргэний сайн дурын нэмэлт хуримтлалыг хослуулахад оршиж байна.

Нийгмийн даатгалын сангаас олгох тэтгэврийн тухай хуульд орсон нэмэлт, өөрчлөлтөөр  суурь тэтгэврийг 2027 оны 1 дүгээр сарын 1-ээс олгохоор баталсан боловч уг арга хэмжээг 2026 оны 11 дүгээр сарын 1-ээс буюу хоёр сарын өмнө хэрэгжүүлж эхлэх нь ахмад настны худалдан авах чадварыг богино хугацаанд нэмэгдүүлж, хүнс, эмчилгээ, түлш халаалт зэрэг зайлшгүй хэрэглээний зардлаа тогтвортой санхүүжүүлэх боломжийг нэмэгдүүлэх ач холбогдолтой юм.

Ахмад настны бодит орлогыг нэмэгдүүлэх, тэдний санхүүгийн эмзэг байдлыг бууруулах, олон давхаргат тэтгэврийн шинэ тогтолцооны үр өгөөжийг иргэдэд шуурхай хүргэх зорилгоор суурь тэтгэврийг 2026 оны 11 дүгээр сарын 1-ээс олгож эхлэхтэй холбогдуулан 196.3 тэрбум төгрөгийг тусгав.

Ингэснээр хөдөлмөрийн чадвар алдсаны болон тэжээгчээ алдсаны тэтгэвэр авч байгаа иргэд, 10-аас доошгүй жил шимтгэл төлж өндөр насны тэтгэвэр тогтоолгосон иргэд, мөн Нийгмийн даатгалын сангаас болон цэргийн тэтгэвэр авч байгаа эрэгтэй 60 нас, эмэгтэй 55 нас хүрсэн нийт 435 мянган ахмад настанд хуульд заасан нөхцөлийг хангасан бол суурь тэтгэвэр авах боломж бүрдэж байна.

Иймд Нийгмийн даатгалын сангийн нийт орлого, зарлагад өөрчлөлт оруулахаар тооцож төсвийн тодотголын төслийг боловсрууллаа.




Нийгмийн даатгалын сангийн 2026 оны төсвийн тухай хуульд өөрчлөлт оруулах хуулийн төслийн зүйл тус бүрээр тайлбар:

1 ДҮГЭЭР ЗҮЙЛ –Нийгмийн даатгалын сангийн 2026 оны төсвийн тухай хуульд өөрчлөлт оруулах тухай хуулийн дараах зүйлийг доор дурдсанаар өөрчлөн найруулсугай:

1/3 дугаар зүйл: Дээр дурдсан үндэслэлийн хүрээнд Нийгмийн даатгалын санд 2026 оны төсвийн жилд төвлөрүүлэх орлогын шинэчилсэн хэмжээг хүснэгтээр тусгасан.

2/5 дугаар зүйл. Нийгмийн даатгалын сангаас олгох тэтгэврийн тухай хуульд заасан зохицуулалтын хэрэгжилтийг наашлуулж, 2026 оны 11-12 дугаар сард ахмадуудад суурь тэтгэвэр олгохтой холбоотойгоор Нийгмийн даатгалын сангийн 2026 оны нийт зарлагыг нэмэгдүүлэх өөрчлөлт оруулсан болно. Нийгмийн даатгалын сангийн 2026 төсвийн жилд зарцуулах төсвийн шинэчилсэн хэмжээг хүснэгтээр тусгасан.

2 ДУГААР ЗҮЙЛ – Монгол Улсын 2026 оны төсвийн тухай хуульд өөрчлөлт оруулах тухай хуулийн 10 дугаар зүйлийн 10.1 дэх хэсэгт Засгийн газрын дотоод үнэт цаас гаргах хэмжээг 1.0 их наяд төгрөгөөр нэмж байгаатай холбогдуулан Нийгмийн даатгалын сангийн чөлөөт үлдэгдлээс Засгийн газрын урт хугацаат бонд авах хэмжээг нэмэгдүүлж тусгасан. 
 
3 ДУГААР ЗҮЙЛ –  Хуулийг мөрдөж эхлэх огноог тусгасан.

